
Consorci de Museus
La Col·lecció d’Art Contemporani de la Generalitat Valenciana arriba a Sagunt a través del Consorci de Museus
· La col·lecció es podrà veure en dues mostres, a la sala d’exposicions Glorieta de la Fundació Bancaixa, a partir de hui, i al Centre Cívic del Port de Sagunt al gener 

· Un total de 17 obres de 17 artistes valencians reflexionen a Sagunt sobre una possible reescriptura de la història i fan una crítica al paisatge contemporani al Port de Sagunt
València (12.12.2018). La sala d’exposicions Glorieta de la Fundació Bancaixa a Sagunt acull a partir de hui l’exposició “Disjuntives poètiques per pensar el present”, composta per obres de la Col·lecció d’Art Contemporani de la Generalitat Valenciana. 
El director del Consorci de Museus de la Comunitat Valenciana, José Luis Pérez Pont, inaugura aquesta vesprada l’exposició, acompanyat per l’alcalde de Sagunt, Francesc Fernández, el president de la Fundació Bancaixa, Rafael Alcón, la comissària de l’exposició, Aïda Antonino i Queralt, i el regidor delegat de Cultura, José Manuel Tarazona.
Organitzada pel Consorci de Museus de la Comunitat Valenciana en col·laboració amb l’Ajuntament de Sagunt i la Fundació Bancaixa, la mostra està composta per 11 obres dels artistes Mar Arza, Tania Blanco, Bleda i Rosa, Teresa Cebrián, Maribel Doménech, Damià Jordà, Teresa Lanceta, Xisco Mensua, Xavier Monsalvatje, Ana Teresa Ortega i Mery Sales.
El director del Consorci de Museus ha explicat que “aquesta col·lecció constitueix una eina per a acostar els nous llenguatges contemporanis a la ciutadania alhora que es genera un patrimoni que permetrà deixar un llegat i una narració historicoartística de la creació actual per al futur”.
Pérez Pont ha assenyalat la importància de vertebrar el territori “gràcies a la col·laboració amb altres entitats com en aquest cas entre el Consorci de Museus, l’Ajuntament de Sagunt i la Fundació Bancaixa, que permeten descentralitzar l’oferta cultural i garantir així l’accés a la cultura de tota la ciutadania”.
Per la seua banda, el president de Fundació Bancaixa, Rafael Alcón, ha destacat “l’atractiu contingut de la mostra i la importància de col·laborar amb l’Ajuntament i el Consorci en la promoció de la cultura com a via de desenvolupament de la nostra societat i, en aquest cas, amb l’objectiu de projectar encara més l’oferta i l’atractiu culturals de Sagunt”.
La Generalitat Valenciana va adquirir l’any passat un total de 33 obres d’artistes valencians, en una primera fase d’adquisició d’obra, sense pautes generacionals ni restriccions temàtiques que reflexionen entorn de diferents qüestions de la nostra societat més pròxima. 
El Consorci de Museus ha posat en marxa una sèrie de cicles expositius compostos per algunes de les obres que formen part de la col·lecció i que estan visitant distintes poblacions de Castelló, València i Alacant. 
Sagunt i Potries són les primeres ciutats a rebre aquestes exposicions per ser capital cultural valenciana (CCV), un segell atorgat per la Generalitat anualment i que reconeix l’aposta feta per aquestes ciutats per la cultura així com per la participació ciutadana.
La col·lecció es podrà veure en dues mostres. A més de l’exposició “Disjuntives poètiques per pensar el present”, el Centre Cívic del Port de Sagunt acollirà al gener una altra mostra composta per les obres de sis artistes més: Art al Quadrat, Ernesto Casero, Hugo Martínez-Tormo, Jesús Rivera, Agustín Serisuelo i Nelo Vinuesa.

Una reflexió entorn d’una possible reescriptura de la història centra l’exposició que es podrà veure des de hui i fins al pròxim 17 de febrer a Sagunt, mentre que la mostra del Port oferirà una crítica al paisatge contemporani, una referència implícita al seu passat industrial i a l’estat de les coses.
Pérez Pont ha afegit que “en aquesta col·lecció subjauen diversos discursos que remeten a la nostra contemporaneïtat, amb la construcció de nous relats en cada una de les seus en diàleg amb l’espai expositiu i amb el context de la ciutat d’acollida”.

En “Disjuntives poètiques per pensar el present” el conjunt d’obres que conformen la mostra de la sala d’exposicions Glorieta transcendeixen la seua especificitat expressiva per a colpejar l’esfera social en forma de tres grans temàtiques: reescriptures de la història, redefinicions dels codis referencials i nous canals d’expressió; un atreviment que, lluny de desequilibrar la contemporaneïtat, pretén transformar-la en encreuament de reflexió necessària.
Segons la comissària de l’exposició, Aïda Antonino, “l’exposició arranca a partir de l’obra de Bleda i Rosa i la seua idea de revisitar llocs històrics a través de la mirada contemporània i pensar en els diferents relats, amb la qual cosa es trenca la dicotomia entre vencedors i vençuts, i es promou una història cultural dels fets”.
Des d’aquesta idea l’exposició va desgranant la resta de relats que defineixen les obres de Tania Blanco, Mary Sales, Ana Teresa Ortega i Xisco Mensua, vinculats a la memòria i a la reescriptura de la història; les peces de Xavier Montsalvatje, Teresa Cebrián i Mar Arza, entorn dels nous codis del llenguatge; i l’ocupació de nous canals d’expressió en les obres de Damià Jordà, Maribel Doménech i Teresa Lanceta.

